Bya MOSES NSUBUGA
KKOOTI y’e Nakawa ewadde Dr. Aggrey Kiyingi ekiragiro yeeyanjule ng’ennaku z’omwezi March, 26 nga bw’ataakikole ensonga ze zijja kukwasibwa poliisi y’ensi yonna emukwate ku kifuba wonna waali azzibwe mu Uganda.
Omulamuzi Timothy Lumunye ow’eddaala erisooka e Nakawa ye yawadde ekiragiro kino, Dr. Kiyingi ajje mu kkooti agattibwe ku banne abalala bwe bavunaanibwa emisango okuli ogw’obutemu, obutujju, okutyoboola eddembe ly’abantu n’emirala.
Ku Lwokuna, abasajja bataano Solomon Kibirige ne Abdu Tumusiime baaleeteddwa ku kkooti ne basomerwa nga kigambibwa nti baagizza bali ne Dr. Kiyingi.
Wabula omulamuzi teyakkirizza bantu bano kubaako kye boogera ng’agamba nti emisango gye bavunaanibwa giwozesebwa Kkooti Nkulu. Okuleetebwa mu kkooti, abasajja bano baabadde bakuumirwa ku kitebe kya poliisi ekikola ku misango egy’amaanyi e Kireka.
Abakwate okuva ku kkono; Solomon Kibirige, Asadu Semwogerere, Rajab Mubajje (mu bbulu) ne Abdul Latif Tusiime. Mu maaso ye Issa Matanda.
Abasajja bano baakwatibwa okuva mu bitundu eby’enjawulo Mbale ne Kampala nga babadde mu kaduukulu ka poliisi okumala emyezi ebiri nga poliisi ekyabanoonyerezaako.
Bwe baamaze okusomerwa emisango, baatwaliddwa e Luzira kyokka baagenze bagamba nti tebalina musango bino byabufuzi ebijja okuggwa’.
Abooluganda lw’abasibe bakira basinziira wala okulengera mu maaso era bwe baalabye kamera ne boongera okwekweka.
Kkooti yategeezezza nti Issa Matanda ng’oluusi yeeyita Charles, abadde akozesebwa okuwandiika abayeekera mu kibiina kya ADF era ng’omulimu guno agukola asinziira Mbale.
Tusiime ye baamulumirizza okuba ng’abadde awandiika abayeekera ADF ng’asinziira e Rakai.
kin_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn